
	1. Parengto projekto tikslai ir uždaviniai.

	Perduoti labdaros ir paramos fondui „Maisto bankas“, juridinio asmens kodas 192015172, penkerių metų laikotarpiui pagal panaudos sutartį neatlygintinai valdyti ir naudotis, įstatuose numatytai veiklai vykdyti Savivaldybei nuosavybės teise priklausantį nekilnojamąjį turtą – Šilutėje, Tulpių g. 14, esančio patanatominio pastato 178,78 kv. m ploto dalį.

	2. Kaip šiuo metu yra sureguliuoti projekte aptarti klausimai.

	Vadovaujantis Lietuvos Respublikos vietos savivaldos įstatymo 15 straipsnio 2 dalies 19 punktu, išimtinė savivaldybės tarybos kompetencija yra: sprendimų dėl disponavimo savivaldybei nuosavybės teise priklausančiu turtu priėmimas, šio turto valdymo, naudojimo ir disponavimo juo tvarkos taisyklių nustatymas, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.
Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo: 14 straipsnio 1 dalies 4 punktu, savivaldybės turtas perduodamas savivaldybės tarybos nustatyta tvarka  labdaros ir paramos fondams (tik šio straipsnio 2 dalyje nustatytiems veiklos tikslams); 14 straipsnio 2 dalies 4 punktu, savivaldybių turtas panaudos pagrindais laikinai neatlygintinai valdyti ir naudotis gali būti perduodamas asociacijoms ir labdaros ir paramos fondams, kurių pagrindinis veiklos tikslas yra bent vienas iš šių tikslų: 4) teikti pagalbą ir (arba) socialines paslaugas asmenims, dėl amžiaus, neįgalumo ar kitų socialinių problemų negalintiems pasirūpinti savo asmeniniu gyvenimu ir dalyvauti visuomenės gyvenime ar patiriantiems skurdą ir socialinę atskirtį; 14 straipsnio 4 dalimi, Savivaldybės taryba priima sprendimus dėl  savivaldybės turto perdavimo pagal panaudos sutartis.
Labdaros ir paramos fondas „Maisto bankas“ (toliau – LPF „Maisto bankas“) pateikė Savivaldybei 2023-11-22 prašymą perduoti Šilutėje, Tulpių g. 14, esančio patanatominio pastato 178,78 kv. m ploto dalį. 

	3. Kokių pozityvių rezultatų laukiama.

	LPF „Maisto bankas“ pagrindiniai veiklos tikslai:  rinkti paramą maisto produktais, dalyti maisto produktus nepasiturintiems žmonėms ir juos globojančioms ne pelno organizacijoms. LPF „Maisto bankas“ ketina atidaryti skyrių Šilutės mieste, kad galėtų aprūpinti Šilutės rajono savivaldybės stokojančius gyventojus maistu bei vykdyti pavestas Savivaldybes funkcijas įgyvendinant           2024–2029 m. Materialiojo nepritekliaus mažinimo programą. Patalpose LPF „Maisto bankas“ atidarys maisto atiduotuvę, kurioje paramos gavėja galės pasiimti jiems skirtus maisto davinius (donacijų veikla), dalys Maisto korteles, kurios yra kito paramos etapo dalis, bei vėliau atidarys socialinę valgyklą, kuri tieks karštus pietus paramos gavėjams. LPF „Maisto bankas“ įsipareigojo patalpas prižiūrėti, tvarkyti, naudoti tik numatytoms veikloms, apmokėti patalpų išlaikymą (komunalinius mokesčius), atlikti einamąjį ar statinio kapitalinį remontą.

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	Nenumatoma.

	5. Kokie šios srities aktai tebegalioja (pateikiamas šių aktų sąrašas) ir kokius galiojančius aktus reikės pakeisti ar panaikinti; jeigu reikia Kolegijos ar mero priimamų aktų, kas ir kada juos turėtų parengti, priėmus teikiamą projektą.

	Galiojančių aktų nereikės pakeisti ar panaikinti; Kolegijos ar mero priimamų aktų nereikia.

	6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.

	Antikorupcinio vertinimo atlikti nereikia.

	7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.

	Labdaros ir paramos fondo „Maisto bankas“ 2023-11-22 prašymas perduoti Šilutėje, Tulpių g. 14, esančio patanatominio pastato 178,78 kv. m ploto dalį. 

	8. Projekto autorius ar autorių grupė.

	 Daiva Thumat, Ūkio skyriaus Turto poskyrio vyriausioji specialistė.

	9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.

	Labdaros ir paramos fondas „Maisto bankas“ Šilutėje, Tulpių g. 14.

	10. Kiti, autorių nuomone, reikalingi pagrindimai ir paaiškinimai.

	Papildoma medžiaga pridedama.




Ūkio skyriaus vyriausioji specialistė             				                             Daiva Thumat

